**«ΤΙΜΗ ΚΑΙ ΔΟΞΑ ΣΤΟΥΣ ΗΡΩΕΣ ΤΟΥ 1821»**

**Το χρέος μας βαρύ απέναντί σας, Θεμελιωτές της Λευτεριάς μας!**

**Γίγαντες ανδρειωμένοι, Ήρωες, που υπερβήκατε τ΄ανθρώπινα**

**και υψωθήκατε ως τ΄αστέρια,**

**άστρα και εσείς του Πνεύματος και της Ιδέας!**

**Μείνετε ανάμεσά μας, ζωντανοί στη μνήμη μας, και πορευτείτε πλάι μας,**

**φωτίζοντας το δρόμο μας μες στο βαθύ σκοτάδι των καιρών,**

**που απλώνεται απειλητικό και σβήνει κάθε αξία, κάθε όραμα….**

**Ήρωες και Πατέρες της γενιάς μας,**

**γίνετε Ήλιοι, να σκορπίσετε της λήθης την ομίχλη,**

**που μας τυλίγει αμείλικτη σ΄αυτούς τους δύσκολους καιρούς!**

**Και μην αφήσετε να σβήσει η φλόγα της καρδιάς**

**που τρεμοπαίζει ακόμη στις στάχτες του ατομισμού και της αδιαφορίας.**

**Ιερουργοί σεβάσμιοι πάνω στης θυσίας το βωμό για την Ελευθερία,**

**αναστηθείτε κι έλθετε Οδηγοί στο «σήμερα», Φάροι φωτός,**

**Πυρσοί άσβεστοι μες στην ανεμοζάλη των καιρών,**

**για να διαλύσετε σκιές και πάθη με τη λάμψη σας**

**και να μας δείξετε, μες απ΄ τους άθλους σας,**

**τί Δύναμη κρύβει η Ψυχή, όταν διαλέγει**

**«Ελευθερία ή θάνατο» για Πίστη και Πατρίδα!**

**Φρουροί ακατάβλητοι της Ρωμιοσύνης, αναμοχλεύσετε τη μνήμη μας**

**για να μη λησμονούμε το Μεγαλείο της Φυλής**

**που, αναθρεμμένη με Αξίες αιώνιες, με της Ιδέας τα νάματα,**

**με το Όραμα που έθρεψε η Πίστη**

**και τους Αγώνες «υπέρ Βωμών και Εστιών»….**

**γαλουχημένη με τη Σοφία των Προγόνων**

**και τα προστάγματα του Λεωνίδα και του Αισχύλου,**

**με το παράδειγμα των Μαραθωνομάχων και των Σαλαμινομάχων,**

**του Μεγαλέξανδρου, των Ακριτών και των Παλαιολόγων,**

**με του Πατρο-Κοσμά τις διδαχές**

**και τη θυσία των Νεομαρτύρων**

**και του Κρυφού Σχολειού την προσφορά την ανεκτίμητη….**

**διαποτισμένη ως τα κατάβαθά της**

**με το Φιλότιμο, τη Λεβεντιά και την Ανδρεία,**

**πήρε Ζωή απ΄το Αίμα σας που πότισε τη Γη μας,**

**πήρε Πνοή απ΄τη Θυσία και την Ορμή σας**

**και συνεχίζει την πορεία της ακάθεκτη, μες στους αιώνες,**

**ενάντια στη φθορά και στην ευτέλεια των αλλοπρόσαλλων καιρών.**

**Πολέμαρχοι απαράμιλλοι, Ιερωμένοι αγωνιστές, Κλέφτες, Αρματωλοί,**

**Καπεταναίοι και Μπουρλοτιέρηδες, Γυναίκες ανδρειωμένες…**

**πρότυπα και οδηγοί κάθε γενιάς που ακολουθεί…**

**δόστε μας «τη σκυτάλη σας», τη Φλόγα της καρδιά σας,**

**να συνεχίσουμε το δρόμο που χαράξατε,**

**πιστά, πάνω στα τιμημένα βήματά σας**

**για μια Ελλάδα ένδοξη, μεγάλη και ολοφώτεινη**

**που αποστολή της έχει να εκπέμπει Φως Αληθινό,**

**το Φως το Ανέσπερο του Ήλιου της Δικαιοσύνης!!!**